РЕГЛАМЕНТ (ЕО) № 1376/2007 НА КОМИСИЯТА
от 23 ноември 2007 година
за изменение на приложение I към Регламент (ЕО) № 304/2003 на Европейския парламент и на Съвета относно износа и вноса на опасни химични вещества
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 304/2003 на Европейския парламент и на Съвета от 28 януари 2003 г. относно износа и вноса на опасни химични вещества (1), и по-специално член 22, параграф 4 от него,
като има предвид, че:
(1)
Регламент (ЕО) № 304/2003 прилага Ротердамската конвенция относно процедурата по предварително обосновано съгласие при международната търговия с определени опасни химични вещества и пестициди, подписана на 11 септември 1998 г. и одобрена от името на Общността с Решение 2003/106/ЕО на Съвета (2).
(2)
Приложение I към Регламент (ЕО) № 304/2003 следва да бъде изменено, така че да вземе под внимание някои регулаторни действия по отношение на определени химични вещества, предприети в изпълнение на Директива 76/769/ЕИО на Съвета от 27 юли 1976 г. за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати (3), Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (4), Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (5), както и на друго законодателство на Общността. В случаите, когато наложените с тези актове ограничения следва да бъдат прилагани от бъдещи дати, наложените с Регламент (ЕО) № 304/2003 задължения ще влязат в сила едва след съответните дати, с оглед да се улесни прилагането на разпоредбите.
(3)
Съгласно Директива 76/769/ЕИО перфлуорооктан сулфонатите са строго ограничени за промишлена употреба и следователно трябва да бъдат добавени в списъците с химични вещества, включени в части 1 и 2 от приложение I към Регламент (ЕО) № 304/2003.
(4)
Беше взето решение веществата диметенамид, фозалон, алахлор, тиодикарб, оксидеметон-метил, кадузафос, карбофуран, карбосулфан и халоксифоп-R да не бъдат включени като активни вещества в приложение I към Директива 91/414/ЕИО, което води до забрана за използването на тези вещества като пестициди и следователно те трябва да бъдат добавени в списъците на химичните вещества в части 1 и 2 от приложение I към Регламент (ЕО) № 304/2003.
(5)
Беше взето решение веществата карбарил и трихлорфон да не бъдат включени като активни вещества в приложение I към Директива 91/414/ЕИО и същите вещества, карбарил и трихлорфон, да не бъдат включени като активни вещества в приложения I, IA или IБ към Директива 98/8/ЕО, което води до забрана за използването на тези вещества като пестициди и следователно те трябва да бъдат добавени в списъците на веществата в части 1 и 2 от приложение I към Регламент (ЕО) № 304/2003.
(6)
Беше взето решение веществото малатион да не бъде включено като активно вещество в приложение I към Директива 91/414/ЕИО, което води до забрана за използването на това активно вещество в подкатегорията на пестицидите от групата на продуктите за растителна защита и следователно то трябва да бъде добавено в списъка на веществата в част 1 от приложение I към Регламент (ЕО) № 304/2003.
(7)
Беше взето решение веществата фенитротион, дихлорфос, диазинон и диурон да не бъдат включени като активни вещества в приложение I към Директива 91/414/ЕИО, което води до забрана за използването на тези активни вещества в подкатегорията на пестицидите от групата на продуктите за растителна защита и следователно те трябва да бъдат добавени в списъка на веществата в част 1 от приложение I към Регламент (ЕО) № 304/2003, въпреки че тези вещества са определени и отбелязани за оценка съгласно Директива 98/8/ЕО и следователно могат да продължат да бъдат разрешавани от държавите-членки, докато бъде взето решение по реда на посочената директива.
(8)
Член 8, параграф 2 от Директива 91/414/ЕИО предвижда дванадесетгодишен период, през който на държавите-членки се позволява да разрешават пускането на пазара на продукти за растителна защита със съдържание на някои активни вещества. Този период беше продължен с Регламент (ЕО) № 2076/2002 на Комисията от 20 ноември 2002 г. относно продължаване на срока, посочен в член 8, параграф 2 от Директива 91/414/ЕИО на Съвета и относно невключването на някои активни вещества в приложение I към същата директива, както и за оттеглянето на разрешения за продукти за растителна защита, съдържащи тези вещества (6). Но тъй като не бе приета директива, включваща активните вещества азинфос-метил и винклозолин в приложение I към Директива 91/414/ЕИО преди изтичането на определения за тези вещества срок, държавите-членки бяха задължени да оттеглят националните разрешения за продукти за растителна защита, съдържащи тези вещества, считано от 1 януари 2007 г. В резултат активните вещества азинфос-метил и винкозолин са забранени за използване като пестициди и следователно следва да бъдат добавени в списъка на химични вещества в част 1 от приложение I към Регламент (ЕО) № 304/2003.
(9)
Следователно приложение I към Регламент (ЕО) № 304/2003 следва да бъде съответно изменено.
(10)
Мерките, предвидени в настоящия регламент, са в съответствие със становището на комитета, създаден съгласно член 29 от Директива 67/548/ЕИО,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 304/2003 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 ноември 2007 година.